Mengeldrankies wat verfris én alkoholvry is | Netwerk24
Mengeldrankies wat verfris én alkoholvry is
Deur Suzaan Potgieter 20 Januarie 2021 05:04
Wat is die grootste rede waarom die meeste mense eerder uitgaan vir 'n mengeldrankie as om dit self by die huis te maak? Die antwoord is eenvoudig: te veel bestanddele word benodig én dit is te veel moeite om te maak.
Dit was die probleem tot nou toe, maar danksy Fitch & Leedes se nuwe Moment-reeks kan jy dit nou met net die oopmaak van 'n blikkie geniet.
Die Moments-reeks bestaan uit 'n verskeidenheid van gunsteling-mengeldrankies wat vir enige geleentheid gepas is, veral aangesien dit alkoholvry is.
Vir elke geleentheid is daar 'n blikkie van Fitch & Leedes se Moments-mengeldrankies – van 'n klassieke G&T tot 'n Mimosa vir ontbyt.Foto: VERSKAF
Of jy nou deelneem aan "droë Januarie", 'n verantwoordelike bestuurder is wat iets lekker soek om te drink, swanger is, óf 'n beperkte drankkabinet het weens die alkoholverbod – hierdie blikkies is die antwoord op alles.
Nie net is dit lekker nie (want wie hou nie van 'n mengeldrankie nie?), maar die blikkie-verpakking is so gerieflik en kan selfs in jou handsak gegooi word vir 'n vinnige bederf by 'n ete of ná 'n lang dag.
Wat kan jy verwag van Moments?
In die reeks is onder meer 'n Shirley Temple, tradisioneel gemaak van gemmerlim en granaatsap en afgerond met kersies. Hierdie weergawe van die klassieke mengeldrankie het 'n effense vonkel en is gepas vir lekker warm dae. Daar is ook 'n Pink G&T vir die luilekker somerdae wat verfrissend is met smake van sitrus, jenewerbessie, komkommer en rooswater.
Vir ontbyt óf laatontbyt is die Blushing Mimosa net die antwoord met vonkel, lemoensap en 'n bietjie bosbessie
Laastens is die Island Fish Bowl met tropiese geure om te vergoed vir daardie eilandvakansie wat jou hierdie somer ontwyk. Jy kan uitsien na kokosneut, sitrus en die smake van blou Curaçao-likeur met 'n vonkel – dit sal voel asof jy op die strand is.
Om 'n gunsteling in die reeks te kies is moeilik, maar ek self het tydens my somervakansie dit opgedeel om tydens verskillende tye van die dag te geniet: die Blushing Mimosa is 'n wenner saam met 'n ontbyt wat veral iets soos bagels en croissants bevat terwyl die Island Fish Bowl 'n welkome lafenis op vuurwarm dae was. Die Pink G&T kan letterlik enige tyd van die dag geniet word en Shirley Temple is (nes sy naamgenoot) so elegant dat dit gemaak is om tydens sonsondergang saam met 'n kaasbord te geniet.
Die Moments-mengeldrankies moet beslis hierdie somer op jou lysie wees. Nie net omdat dit tans beskikbaar is nie, maar ook oor dit bitter lekker en verfrissend is.
Fitch & Leedes Moments is by meeste winkels beskikbaar teen ongeveer R12,99 per 300 ml-blikkie en R79,99 per sespak.